2. ปัจจัยความเสี่ยง 

2.1 ความเสี่ยงจากความไม่แน่นอนของภาวะเศรษฐกิจและการเมือง

การเติบโตของธุรกิจสื่อโฆษณาขึ้นอยู่กับภาวะเศรษฐกิจโดยรวมของประเทศเป็นสำคัญ
หากภาวะเศรษฐกิจโดยรวมไม่ดี หรือมีความไม่แน่นอนจากปัจจัยต่างๆ เช่น
ความเสถียรภาพทางการเมือง ความผันผวนของค่าเงิน
และแนวโน้มของการเพิ่มสูงขึ้นของราคาน้ำมันและค่าครองชีพต่างๆ เป็นต้น
ปัจจัยเหล่านี้จะส่งผลให้การใช้จ่ายของประชากรลดน้อยลง
ทั้งยังเป็นปัจจัยหลักในการปรับลดงบประมาณการทำสื่อโฆษณาของทั้งภาครัฐและเอกชน
ซึ่งเป็นลูกค้าหลักในปัจจุบันและอนาคตของบริษัท
ซึ่งความไม่แน่นอนดังกล่าวอาจส่งกระทบต่อผลการดำเนินงานของบริษัทได้

2.2 ความเสี่ยงในการดำเนินธุรกิจเกี่ยวกับป้ายโฆษณา

บริษัทได้ดำเนินการบริหารความเสี่ยงเกี่ยวกับป้ายโฆษณาทั้งในด้านข้อกฏหมายเกี่ยวกับการควบคุมป้ายโฆษณาและการเกิดอุบัติเหตุโดยการ
ก่อสร้างป้ายที่ได้รับอนุญาตอย่างถูกต้อง
เลือกว่าจ้างในบริษัทที่มีวิศวกรรองรับการก่อสร้างและมีมาตรฐาน
รวมทั้งมีวิศวกรตรวจรับงานอย่างถูกต้อง
สำหรับอุบัติเหตุที่อาจเกิดขึ้นทั้งภัยธรรมชาติและจากการกระทำของบุคคลบริษัทได้ทำประกันภัยที่จะเกิดขึ้นต่อทรัพย์สินและบุคคลภายนอก

2.3 ความเสี่ยงจากการปรับโครงสร้างธุรกิจและลงทุนในโครงการใหม่

ปัจจุบันบริษัทมีการปรับโครงสร้างธุรกิจและมีการลงทุนในโครงการใหม่เป็นจำนวนมาก ดังนั้น
บริษัทจึงอาจมีความเสี่ยงในกรณีที่โครงการต่างๆ
ไม่สามารถสร้างรายได้ให้เป็นไปตามเป้าหมายที่กำหนด หรือโครงการต่างๆ มีความล่าช้า
ทำให้บริษัทไม่สามารถรับรู้รายได้ตามระยะเวลาที่กำหนด หรือโครงการต่างๆ
มีต้นทุนเพิ่มสูงขึ้นเกินกว่างบประมาณที่กำหนดไว้ ซึ่งจะส่งผลกระทบต่อผลประกอบการของบริษัท
ซึ่งบริษัทได้ตระหนักถึงความเสี่ยงเหล่านี้เป็นอย่างดี โดยบริษัทจะทำการศึกษา วิเคราะห์
และประเมินข้อมูลต่างๆ ที่เกี่ยวข้อง เพื่อให้ได้ข้อสรุปในการดำเนินงานโครงการใหม่ที่ชัดเจน
และมีความเสี่ยงน้อยที่สุด

2.3 ความเสี่ยงจากการใช้เงินลงทุนสูง

ในปี 2554 บริษัทมีการขยายขอบเขตธุรกิจในการเข้าไปสู่การเป็นเจ้าของสื่อด้วยตนเอง
ซึ่งธุรกิจที่เริ่มดำเนินการหรือกำลังเข้าดำเนินการ มักจะมีการลงทุนในขั้นต้นเป็นจำนวนเงินที่สูง
ทำให้บริษัทมีความเสี่ยงในด้านสภาพคล่องทางการเงินได้

อย่างไรก็ตามจากมติคณะกรรมการบริษัท ครั้งที่ 7/2554 วันที่ 9 ธันวาคม 2554
ได้มีมติอนุมัติการออกและเสนอขายหุ้นกู้แปลงสภาพให้แก่นักลงทุนต่างประเทศโดยเฉพาะเจาะจง
(Private Placement)
เนื่องจากการออกหุ้นกู้แปลงสภาพเป็นทางเลือกหนึ่งในการระดมทุนเพื่อลดภาระดอกเบี้ยเงินกู้ของบริษัทและเป็นการเพิ่มความยืดหยุ่นในระยะเวลาการชำระคืนหนี้เงินกู้
นอกจากนี้ ในการออกหุ้นกู้แปลงสภาพอาจไม่ต้องใช้คืนเงินต้น
หากนักลงทุนใช้สิทธิแปลงสภาพหุ้นกู้แปลงสภาพดังกล่าว ดังนั้น
การออกหุ้นกู้แปลงสภาพจึงมีผลทำให้บริษัทมีสภาพคล่องและมีฐานะทางการเงินที่มั่นคงยิ่งขึ้น
สามารถบริหารเงินสดได้อย่างคล่องตัวมากขึ้น และมีผลประกอบการที่ดีขึ้น
รวมทั้งสามารถนำเงินที่ได้จากการออกและเสนอขายหุ้นกู้แปลงสภาพดังกล่าวไปใช้สำหรับการลงทุนในโครงการต่าง
ๆ ของบริษัท และใช้เป็นเงินทุนหมุนเวียนในการประกอบกิจการของบริษัท

ในการประชุมครั้งดังกล่าวคณะกรรมการยังมีมติอนุมัติการออกและเสนอขายใบสำคัญแสดงสิทธิที่จะซื้อหุ้นสามัญของบริษัทครั้งที่
2 ให้แก่ผู้ถือหุ้นเดิมเพื่อเสริมสภาพคล่องทางการเงินให้กับทางบริษัททางหนึ่งด้วย

2.5 ความเสี่ยงจากการพึ่งพิงบุคลากร

เนื่องจากธุรกิจของบริษัทเป็นธุรกิจการให้บริการ
ซึ่งต้องพึ่งพิงบุคลากรค่อนข้างสูงในการติดต่อหาลูกค้าและสร้างสรรค์ผลงานต่างๆ อาทิ
ฝ่ายบริหารระดับสูง ฝ่ายการตลาด และฝ่ายปฏิบัติการที่มีประสบการณ์และมีความชำนาญ
ถือว่าเป็นทรัพย์สินที่สำคัญที่ช่วยส่งเสริมความสำเร็จให้แก่บริษัท อย่างไรก็ดี
บริษัทมีมาตรการในการลดความเสี่ยงจากการสูญเสียบุคลากรดังกล่าว
โดยบริษัทได้ให้ความสำคัญกับการพัฒนาและส่งเสริมบุคลากรให้มีส่วนร่วมในการดำเนินงานและเติบโตไปพร้อมๆ
กับความสำเร็จของบริษัท ซึ่งจากอดีตที่ผ่านมา
อัตราหมุนเวียนของบุคลากรในตำแหน่งที่สำคัญดังกล่าวอยู่ในระดับที่ต่ำมาก
ซึ่งสะท้อนถึงความภักดีของบุคลากรที่มีต่อองค์กร รวมถึงความเชื่อมั่นในศักยภาพขององค์กร